Kunsten i Aalborg er havnet i en højst ekstraordinær situation. Efter et arrangement i sommer har flere gæster glemt deres tissekone, og Kunsten har nu iværksat en efterlysning i bestræbelserne på at få tissekonerne genforenet med ejerne, før det bliver jul. Summer Lounge-arrangement Forklaringen på den usædvanlige efterlysning er, at til årets arrangement, Summer Lounge, havde Kunsten besøg af kunstneren Amalie Grauengaard, som blandt andet er kendt for sit arbejde med at lave såkaldte vagina-smykker. Gratis afstøbninger Det er populært sagt afstøbninger af tissekoner. I forbindelse med Summer Loungen tilbød Amalie Grauengaard at lave gratis afstøbninger, og det benyttede i alt godt 20 kvinder sig af. - Der er så efterfølgende sket det, at seks kvinder aldrig har afhentet deres afstøbninger, fortæller Mette Kirstine Goddiksen, der er kommunikationsansvarlig på Kunsten. Se indslag fra i sommer, da gips-afstøbningerne blev lavet: Håber ejerne henvender sig Kunsten kender navnene på de gæster, der ikke har afhentet kunstværket, efter at Amalie Grauengaard har færdigbearbejdet det. - Vi kunne godt begynde at google folk eller søge efter dem på facebook, men det synes vi trods alt ikke, at vi vil gøre. Vi vil jo ikke ligefrem stalke folk for at få dem til at afhente deres kunstværk, men vi håber naturligvis, at ejerne vil henvende sig til os, så de kan få det udleveret, siger Mette Kirstine Goddiksen. Hun tilføjer, at ejerne af de uafhentede kunstværker blot skal rette henvendelse til Kunstens billetsalg.

Referat:
Seks kvinder har ikke afhentet deres helt personlige afstøbning efter kunst-arrangement i sommer.